Andrew Loog Oldham jobbet for manager Brian Epstein rundt den tiden da medlemmene i The Beatles flyttet til London i starten av 1963. Av den grunn kjente Oldham og The Beatles hverandre. 10. september 1963 var John Lennon og Paul McCartney i et møte med Dick James som formidlet rettighetene til blant annet sanger som ble skrevet av Lennon/McCartney. James' kontor holdt til i Charing Cross Road, og på vei ut av kontoret, traff de Oldham, som var på utkikk etter en sang til The Rolling Stones' andre singel. De fortalte han om en sang de ikke var helt ferdig med, og derfor ble de med Oldham til Studio 51 i Great Newport Street hvor The Rolling Stones øvde. På den tiden var det Brian Jones som var gruppens leder, og han likte det Lennon og McCartney fremførte, til tross for at sangen foreløpig var uferdig. Derfor gjorde de to sangen ferdig i et siderom.